SL Uradni list Evropske unije C 189/14

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 189/05)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„ΠΑΦΙΤΙΚΟ ΛΟΥΚΑΝΙΚΟ“ (PAFITIKO LOUKANIKO)

št. EU: CY-PGI-0005-01244 – 17.7.2014

ZGO ( ) ZOP ( X )

1. Ime

„Παφίτικο Λουκάνικο“ (Pafitiko Loukaniko)

2. Država članica ali tretja država

Ciper

3. Opis kmetijskega proizvoda ali živila

3.1 Vrsta proizvoda

Skupina 1.2 Mesni proizvodi (kuhani, soljeni, dimljeni itd.)

3.2 Opis proizvoda, za katerega se uporablja ime iz točke 1

„Pafitiko Loukaniko“ je klobasa, narejena iz sesekljane svinjine (pri čemer se uporabi celotna žival). Po odstranitvi kosti in masti se meso zmelje in zori v suhem rdečem vinu, proizvedenem v okolici Pafosa, z dodatkom soli. Zorjeno sesekljano meso je nadevano v prašičje črevo. Vsak kos se prepogne in zvije tako, da ima vsaka veriga klobas 6 do 10 delov (teratsia). Klobase se obesijo in sušijo dva ali tri dni v zaprtem prostoru v nadzorovanih pogojih z najvišjo temperaturo 45 °C in nizko vlažnostjo. Klobase „Pafitiko Loukaniko“ se lahko uživajo pripravljene na različne načine.

Klobase „Pafitiko Loukaniko“ imajo naslednje lastnosti:

Fizikalne lastnosti:

oblika: dolga, ozka in valjasta,

velikost: premer znaša približno 3 cm, dolžina in teža se razlikujeta glede na želje proizvajalca.

Kemijske lastnosti:

vrednost pΗ: 4–5,5, beljakovine: 20 %–30 %, maščobe: 22 %–35 %, vsebnost vlage: 38 %–48 %, natrijev klorid (sol): 1,5 %–2,5 %.

Organoleptične lastnosti:

barva: na splošno rjava s pegami od bele do temno rjave (skoraj črne) barve,

tekstura: gladka površina,

okus: ko so pripravljene za uživanje, imajo značilen okus zaradi vina in dodanih začimb (predvsem koriandra, kumine in črnega popra),

aroma: aroma po vinu in dodanih začimbah (predvsem koriandru, kumini in črnem popru).

3.3 Krma (samo za proizvode živalskega izvora) in surovine (samo za predelane proizvode)

Surovine (samo za predelane proizvode)

— Sveža svinjina iz zdravih živali, ki so bile zaklane v skladu s predpisi (popolna izkrvavitev in takojšnje hlajenje). Ob dostavi mora biti meso svetlo rdeče barve in imeti vonj po svežem, imeti mora temperaturo od 0 do 7 °C (v skladu z uredbama (ES) št. 852/2004 (2) in (ES) št. 853/2004 (3) Evropskega parlamenta in Sveta, kakor sta bili spremenjeni ali nadomeščeni) in vrednost pH od 5,3 do 6.

— Prašičje črevo, ki je bilo oprano in očiščeno ter se hrani v soli pri temperaturi pod 3 °C. Ob dostavi se čreva pregledajo, da se zagotovi, da so čista in imajo vonj po svežem.

— Suho rdeče vino, ki ga proizvajajo vinske kleti ali vinarji v okrožju Pafos iz grozdja lokalne sorte mavro, ki jo gojijo v okrožju Pafos. Od dostavi vina se preveri, ali ima aromo, značilno za sorto, ali je vsebnost alkohola med 12 % do 14 % in ali je vsebnost sladkorja manj kot 4 grame na liter.

— Grobo mleta kuhinjska sol (fino mleta sol se ne porablja, ker bi je meso preveč vpilo).

— Obvezne začimbe: mleti koriander, kumina in črni poper.

— Po želji se lahko uporabijo različne druge začimbe: mleti cimet, mleti klinčki in cele ali mlete jagode mastike.

3.4 Posebne faze proizvodnje, ki jih je treba izvajati na opredeljenem geografskem območju

Predelava in priprava klobas „Pafitiko Loukaniko“.

3.5 Posebna pravila za rezanje, ribanje, pakiranje itn.

—

3.6 Posebna pravila za označevanje

—

4. Jedrnata opredelitev geografskega območja

Upravne meje okrožja Pafos.

5. Povezava z geografskim območjem

5.1 Značilnosti geografskega območja

Geografsko območje, tj. okrožje Pafos, ima posebne podnebne in hidrogeološke pogoje (vlažni zahodni vetrovi, veliko deževnih padavin, morski vetrič itd.), ki vplivajo na gojenje in razvoj lokalnih sort grozdja ter tako na kakovost in značilnosti vina. Poleg tega bogato zgodovinsko ozadje in izročilo pričata o znanju in izkušnjah domačinov pri pripravi klobas „Pafitiko Loukaniko“.

5.2 Posebnosti proizvoda

Posebnost klobas „Pafitiko Loukaniko“ je predvsem sloves, ki ga uživajo v primerjavi s podobnimi proizvodi. Posebne lastnosti klobas, zlasti njihov okus, vonj in videz, izhajajo iz tradicionalnega znanja in izkušenj, ki jih domačini prenašajo iz ene generacije v drugo, ter vina, proizvedenega iz sorte mavro, ki jo gojijo na opredeljenem geografskem območju, predvsem v okrožju Pafos na nadmorski višini nad 500 m. Florentia Kithraiotou jasno razlaga v Knjigi o ciprškem vinu, da so okolje in pogoji, v katerih se goji vinska trta in dozori grozdje, najpomembnejši dejavniki, ki vplivajo na lastnosti proizvedenega vina. Klobase „Pafitiko Loukaniko“ imajo svoje značilnosti zahvaljujoč vinu, to pa ima svoje značilnosti zahvaljujoč prsti in podnebju okrožja Pafos.

5.3 Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Znanje in izkušnje proizvajalcev na opredeljenem geografskem območju pomembno vplivajo na značilnosti končnega proizvoda. To dokazujejo zgodovinski viri in izročilo, npr. „Kypriaki Laografia ton Zóon“ (Živali v ciprški folklori) avtorja P. Xioutasa, „Kypriaka Ithi kai Ethima“ (Cipriotski običaji) avtorja G. Papacharalambousa in „I Geroskipou - istoriki kai laografiki meleti“ (Geroskipou – Zgodovina in folklora) avtorja S. Chatzikypriakouja, v katerih so omenjeni obredni zakol prašičev, potreba po iznajdbi načinov za ohranitev mesa ob odsotnosti tehnologije in način priprave klobas „Pafitiko Loukaniko“. Poleg tega je v teh delih posebej omenjena visoka kakovost klobas, ki so bile in so še vedno ene najbolj znanih na Cipru, kot potrjujejo nedavne študije, objave, turistični vodiči in turistične spletne strani, npr. „I politismiki klironomia tis Pafou kai i apihisi tis stous neous“ (Kulturna dediščina Pafosa in njena privlačnost za mlade) (dizertacija) avtorja K. Sousourija, http://www.all4cyprus.com/kypriaki-kouzina, Kulinarični zemljevid Cipra (Ministrstvo za kmetijstvo, 2010) in „Paradosiaki Diatrofi Prosfigikon kai Ektos Sinoron Ellinismou“ (Tradicionalna prehrana grških beguncev in grška diaspora) (T. Tsourí, et al.). Značilno kakovost klobasam „Pafitiko Loukaniko“ pa v precejšnji meri daje tudi vino, proizvedeno iz sorte mavro, ki jo gojijo na opredeljenem geografskem območju.

Sklic na objavo specifikacije proizvoda

(drugi pododstavek člena 6(1) te uredbe (4))

http://www.moa.gov.cy/moa/da/da.nsf/All/F3FF567F4E8FF1C5C2257B970039D8EF/$file/Προδιαγραφή_Παφίτικο%20Λουκάνικο.pdf

(1) UL L 343, 14.12.2012, str. 1.

(2) UL L 139, 30.4.2004, str. 1.

(3) UL L 139, 30.4.2004, str. 55.

(4) Glej opombo 1.